Foilsiú iarratais ar leasú a fhormheas, nach mionleasú é, ar shonraíocht táirge de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-earraí

(2022/C 62/06)

Leis an bhfoilsiú sin tugtar an ceart cur i gcoinne an iarratais ar leasú de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1) laistigh de thrí mhí ó dháta an fhoilsithe sin.

IARRATAS AR LEASÚ A FHORMHEAS, NACH MIONLEASÚ É, AR SHONRAÍOCHT TÁIRGE UM SHONRÚCHÁIN TIONSCNAIMH FAOI CHOSAINT/UM THÁSCA GEOGRAFACHA FAOI CHOSAINT

Iarratas ar leasú a fhormheas i gcomhréir leis an gcéad fhomhír d’Airteagal 53(2), de Rialachán (AE) Uimh. 1151/2012

“RADICCHIO DI VERONA”

Uimh. AE: PGI-IT-0670-AM01 - 30 Meitheamh 2021

STFC ( ) TGFC (X )

1. Grúpa iarrthach agus leas dlisteanach

Consorzio per la tutela e la valorizzazione del Radicchio di Verona I.G.P. [Comhlachas cosanta agus cur chun cinn “Radicchio di Verona” a bhfuil TGFC acu] Via Sommacampagna, 63/H 37137 VERONA – VR (An Iodáil) R-phost: consorzio@radicchiodiverona.it R-phost deimhnithe: consorzioradicchio@legalmail.it

Tá Consorzio per la tutela e la valorizzazione del Radicchio di Verona I.G.P. i dteideal iarratas ar leasú a chur isteach de bhun Airteagal 13(1) d’Fhoraithne Bheartas Uimh. 12511 ón Aireacht Talmhaíochta, Bia agus Foraoiseachta an 14 Deireadh Fómhair 2013.

2. Ballstát nó tríú tír

An Iodáil

3. Ceannteideal sa tsonraíocht táirge dá ndéanann an leasú(na leasuithe) difear

☐ Ainm an táirge

☒ Tuairisc ar an táirge

☐ Limistéar geografach

☐ Cruthúnas ar thionscnamh

☒ Modh táirgthe

☐ Nasc

☒ Lipéadú

☒ Eile: tagairtí don chomhlacht rialúcháin

4. Cineál leasaithe(leasuithe)

☒ Leasú ar shonraíocht táirge atá cláraithe mar STFC nó TGFC gan a bheith cáilithe mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar shonraíocht táirge atá cláraithe mar STFC nó TGFC nár foilsíodh Doiciméad Aonair (nó a choibhéis) ina leith gan a bheith cáilithe mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012

5. Leasú(leasuithe)

Tuairisc ar an táirge

— Saintréithe an táirge: Maidir leis an gcéad chlásal den chúigiú mír d’Airteagal 2 den tsonraíocht táirge: tá meáchan 150-350 gram an ceann ar na cinn “tipo precoce” [cineál luath] agus meáchan 100-300 gram an ceann ar na cinn “tipo tardivo” [cineál déanach]; leasaíodh é le go léifear é mar a leanas: tá meáchan 150-350 gram an ceann ar na cinn “tipo precoce” [cineál luath] agus meáchan 50-300 gram an ceann ar na cinn “tipo tardivo” [cineál déanach]; De réir a chéile mar gheall ar an aeráid atá ag athrú, tá iachall ar shaothróirí “Radicchio di Verona” a bhfuil TGFC acu – maidir le tipo tardivo go háirithe – seanlínte clónacha a úsáid a chruthaigh gur fearr atá siad in ann oiriúnú do na dálaí aeráide nua sa limistéar táirgthe. Cé go bhfuil na siocairí dearga a fhástar ó na seanlínte clónacha sin níos lú, tá na tréithe orgánaileipteacha uile acu a bhaineann le “Radicchio di Verona” a bhfuil TGFC acu. Dá bhrí sin laghdaíodh meáchan íosta na siocairí dearga tipo tardivo, go 50 gram chun a chur san áireamh go dtáirgeann na seanlínte clónacha sin siocairí dearga níos lú. Rinneadh an t-athrú sin freisin ar an gcéad chlásal den dara fleasc de phointe 3.2 den doiciméad aonair foilsithe.

— Saintréithe an táirge: Maidir leis an dara clásal den chúigiú mír agus an chéad abairt den séú mír: díoltar é le cuid bheag (nach mó ná 4 cm ar fad) ach infheicthe den tsocfhréamh ceangailte leo, a bhfuil a trastomhas i gcomhréir le méid an chinn féin. Nuair a scaoiltear lena thomhailt é, ba cheart “Radicchio di Verona” a bhfuil TGFC acu, chomh maith leis na tréithe tipiciúla thuas a bheith acu, a bheith bearrtha go beacht agus go cúramach, agus an ceann agus an tsocfhréamh néata agus nite, agus a bheith aonfhoirmeach i dtéarmaí mhéid agus fhad na gceann agus aon chuid bheag den tsocfhréamh atá fós ceangailte leis an gceann. leasaíodh é le go léifear é mar a leanas: is féidir an “tipo tardivo” a dhíol le cuid bheag den tsocfhréamh (nach mó ná 4 cm ar fad) ach mar sin féin tá cuid den tsocfhréamh ceangailte leo, a bhfuil a trastomhas i gcomhréir le méid an chinn féin. Nuair a scaoiltear lena thomhailt é, ba cheart “Radicchio di Verona” a bhfuil TGFC acu, chomh maith leis na tréithe tipiciúla thuas a bheith acu, a bheith bearrtha go beacht agus go cúramach, agus an ceann agus an tsocfhréamh néata agus nite, agus a bheith aonfhoirmeach i dtéarmaí mhéid agus fhad na gceann agus aon chuid bheag den tsocfhréamh atá fós ceangailte leis an gceann. Tá na hathruithe sin nasctha le fáil réidh leis an gceanglas na siocairí dearga a bhaint le cuid den tsocfhréamh fós ceangailte leo (féach na leasuithe maidir leis an “modh táirgthe”). Rinneadh na leasuithe sin freisin ar an mír dheiridh agus ar an gcéad abairt den dara mír dheiridh, faoi seach, de phointe 3.2 den doiciméad aonair. Cuireadh mír nua isteach ag deireadh Airteagal 2 den tsonraíocht táirge agus pointe 3.2 den Doiciméad Aonair, ina luaitear: Is féidir “Radicchio di Verona” a chur i láthair mar tháirgí nuabhainte. Tá an chuid bhreise sin riachtanach lena shonrú conas atá an táirge réidh le hithe le cur i láthair (féach na leasuithe ar Airteagal 5 den tsonraíocht táirge ar mhodhanna táirgthe).

Modh táirgthe

— Maidir leis an gcéad mhír d’Airteagal 5 den tsonraíocht táirge: Cruthaítear barr de “Radicchio di Verona” a bhfuil TGFC acu trí shíolta a chur go díreach sa ghort nó trí shíológa arna bhfás sa phlandlann a athphlandú. Ní mór‘tipo precoce’ a chur idir an 1 agus an 20 Iúil agus “tipo tardivo” a chur idir an 21 Iúil agus an 15 Lúnasa. Má dhéantar athphlandú, cuirfear na síológa 20 lá tar éis na dtréimhsí curaíochta faoi seach a shonraítear thuas. leasaíodh é le go léifear é mar a leanas: Cruthaítear barr de “Radicchio di Verona” a bhfuil TGFC acu trí shíolta a chur go díreach sa ghort nó trí shíológa arna bhfás sa phlandlann a athphlandú. Ní mór‘tipo precoce’ a chur idir an 1 agus an 31 Iúil agus “tipo tardivo” a chur idir an 21 Iúil agus an 31 Lúnasa. Má dhéantar athphlandú, cuirfear na síológa 20 lá tar éis na dtréimhsí curaíochta faoi seach a shonraítear thuas. Mar gheall ar athruithe i ndálaí aeráide, nuálaíochtaí i dteicneolaíocht agus i bpróisis phlandlann agus feirme, agus obair leanúnach roghnaithe mhaise agus chlónach ar fheirmeacha chun críocha sábhála síolta, tá tréimhsí curaíochta agus athphlandaithe tar éis éirí níos faide de réir a chéile, thar aon rud eile chun a chinntiú go mbeidh na tréithe orgánaileipteacha atá tipiciúil de “Radicchio di Verona” a bhfuil TGFC acu fós ag an toradh feadh shéasúr iomlán díola siocairí dearga. Leasaíodh an tréimhse chun síológa a phlandú amach chun an leibhéal solúbthachta is gá a cheadú i gcás drochaimsire le linn an athphlandaithe. Rinneadh na hathruithe sin freisin ar an dara clásal den chéad fhleasc agus ar an dara clásal den dara fleasc de phointe 3.2 den doiciméad aonair.

— Scriosadh na focail “i mí Iúil” ón dara mír d’Airteagal 5. Ciallaíonn tréimhse níos faide curaíochta/athphlandaithe go gcaithfear athruithe a dhéanamh freisin ar an tréimhse tháirgthe síolta toisc gur gá go mbeadh sé indéanta í a bhailiú níos déanaí ná an tréimhse a bunaíodh sa leagan reatha – mí Iúil – go háirithe le haghaidh roghnúcháin níos déanaí ionas go mbeidh an síol aibí go leor chun céatadán péactha maith a áirithiú.

— Maidir leis an séú mír d’Airteagal 5: Ní mór “tipo tardivo”“Radicchio di Verona” a bhaint ar bhealach ina n-áirithítear go gcoimeádann na siocairí dearga cuid mhór den tsocfhréamh (8 ceintiméadar ar a laghad). Is féidir siocairí dearga “tipo precoce” a bhaint ón 1 Deireadh Fómhair agus na siocairí dearga “tipo tardivo” a bhaint ón 15 Nollaig i leith. leasaíodh é le go léifear é mar a leanas: Is féidir “tipo tardivo”“Radicchio di Verona” a bhaint le cuid den tsocfhréamh fós ceangailte leo. Is féidir siocairí dearga “tipo precoce” a bhaint ón 15 Meán Fómhair agus na siocairí dearga‘tipo tardivo’ a bhaint ón 15 Nollaig i leith. Tá na hathruithe sin nasctha le húsáid an athphlandaithe chun an barr sin a fhás. Mar gheall ar theicnící feirmeoireachta nua-aimseartha lena mbaineann úsáid níos lú as lotnaidicídí agus luibhicídí, agus chun a gcuid infheistíochtaí a chosaint, tá feirmeacha tar éis curaíocht dhíreach a thréigean, agus tá an cleachtas maidir le hathphlandú síológa a fásadh sa phlandlann tar éis éirí beagnach uileláithreach. Féadann an rogha sin táirgeadh a thabhairt chun tosaigh freisin: ciallaíonn an fíoras go dtarlaíonn na chéad chéimeanna den timthriall fáis i bplandlanna gur féidir an barr a bhaint níos luaithe. Cé go gcabhraíonn sin leis an táirgeadh a bharrfheabhsú, ciallaíonn sé freisin go bhféadfadh forbairt fhréamh na bplandaí claonadh i dtreo struchtúr níos snáithíní, agus an baol ann nach mbeadh socfhréamh acu sna comhréireanna riachtanacha tráth a mbainte, saincheist a bhféadfadh fadhbanna a bheith ag baint léi maidir le siocairí dearga tipo tardivo. Rinneadh na hathruithe sin freisin ar an dara clásal den chéad fhleasc agus ar an dara agus an tríú clásal den dara fleasc de phointe 3.2 den doiciméad aonair.

— Maidir leis an gcéad abairt den ochtú mír d’Airteagal 5: Maidir le “tipic tardivo”“Radicchio di Verona”, ní mór leanúint le céim eile dá éis sin: an próiseas fórsála-bánaithe, ina mbailítear na siocairí dearga le chéile go cothrománach i gcairn chruachta go díreach sa ghort, i bpolatholláin atá ann cheana féin ar an bhfeirm, nó i dtrádstórais. leasaíodh é le go léifear é mar a leanas: Maidir le “tipic tardivo”“Radicchio di Verona”, ní mór leanúint le céim eile dá éis sin: an próiseas fórsála-bánaithe, ina mbailítear na siocairí dearga le chéile go díreach sa ghort, i bpolatholláin nó i dtrádstórais. Tá forbairtí sa teicneolaíocht, i rialacha sláinte éigeantacha, agus thar aon rud eile, i ndálaí athraitheacha aeráide ag tabhairt ar tháirgeoirí, de rogha nó de riachtanas, bogadh ar shiúl ón modh traidisiúnta fórsála-bánaithe, ina ndéantar na siocairí dearga a chruachadh ina gcairn go díreach sa ghort. Má dhéantar siocairí dearga a fhórsáil trína gcruachadh sna goirt, féadann sé fadhbanna a chruthú le linn geimhrí séimhe, féadann sé fiú an táirgeacht agus cáilíocht na táirgeachta a chur i mbaol. Cé gur féidir iad a úsáid fós, tá roinnt teicnící fórsála-bánaithe ann nach bhfeidhmíonn a thuilleadh chun an bhrisce, an dath dúdhearg agus an blas beagán searbh atá tipiciúil de “Radicchio di Verona” a bhaint amach. Trí rialú cúramach a dhéanamh ar dhálaí solais, taise agus teochta sa ghort nó sa trádstóras, is féidir le saothróirí na dálaí is gá d’fhorbairt plandaí a athchruthú, ag úsáid na substaintí cúltaca atá carntha sa fhréamh, rud a fhágann go ndéantar na substaintí a fhaightear sna duilleoga a chlaochlú, lena n-áirithítear táirge deiridh oiriúnach freisin – i.e. ceann a chomhlíonann riachtanais mhargaíochta, cháilíochta agus orgánaileipteacha agus a oireann do phróifíl siocairí dearga “Radicchio di Verona” a bhfuil TGFC acu.

— Cuireadh na focail “más ann dóibh” leis an gcuid maidir le bearradh na socfhréimhe sa naoú mír d’Airteagal 5. Is athrú eagarthóireachta é sin a bhaineann leis an leasú ar an séú mír d’Airteagal 5.

— Cuireadh mír nua isteach ag deireadh Airteagal 5 den tsonraíocht táirge agus pointe 3.5 den Doiciméad Aonair, ina luaitear: Tar éis na n-oibríochtaí pacála thuas, is féidir “Radicchio di Verona” a bhfuil TGFC acu a phróiseáil mar tháirge nuabhainte. Níl an phróiseáil sin teoranta don limistéar táirgthe. Mar thoradh ar an leasú sin, is féidir “Radicchio di Verona” a bhfuil TGFC acu a phróiseáil mar tháirgí nuabhainte, de réir mar a bhíonn tomhaltóirí ag iarraidh táirgí níos áisiúla a cheannach.

Pacáistiú agus Lipéadú

— Maidir leis an méid a leanas, ó Airteagal 8 den tsonraíocht táirge: Ní mór “Radicchio di Verona” a bhfuil TGFC acu a mhargú i bpacáistiú séalaithe de cheann de na cineálacha a shonraítear thíos lena gcomhlíontar reachtaíocht an Aontais: tráidirí déanta as cairtchlár agus/nó adhmad agus/nó ábhar sintéiseach; ciseoga déanta as cairtchlár agus/nó adhmad agus/nó ábhar sintéiseach; pacáistí 30 x 40 cm déanta as cairtchlár agus/nó adhmad agus/nó ábhar sintéiseach; pacáistí 30 x 50 cm déanta as cairtchlár agus/nó adhmad agus/nó ábhar sintéiseach; pacáistí 40 x 60 cm déanta as cairtchlár agus/nó adhmad agus/nó ábhar sintéiseach; málaí mogalra 0.5, 1 nó 1.5 kg. Ní mór gan ach aon chiseal amháin den táirge a bheith i ngach pacáiste agus ní mór é a shéalú sa chaoi nuair a osclaítear an cumhdach go mbristear an séala. leasaíodh é le go léifear é mar a leanas: Ní mór “Radicchio di Verona” a bhfuil TGFC acu a mhargú i gcoimeádáin oiriúnacha de ghrád bia suas le huasmheáchan pacáiste de 10 kg. Ní mór gach coimeádán a dhúnadh le séala crioscaíldíonach. Le haghaidh miondíola, féadfar an séala ar phacáistí le meáchan glan os cionn 2 kg a bhriseadh agus cinn na siocairí dearga a bhaint den choimeádán lena ndíol scaoilte le tomhaltóirí deiridh. Is féidir táirge atá le próiseáil a mhargú i gcoimeádáin oiriúnacha suas le huasmheáchan glan de 250 kg an ceann. Is iad na forais leis an iarraidh sin i bhfad níos mó saoirse rogha a cheadú, agus an reachtaíocht atá i bhfeidhm á hurramú, maidir leis na héilimh éagsúla a thagann isteach ó thomhaltóirí agus, go háirithe, mórdhíoltóirí, an nuálaíocht theicneolaíoch leanúnach, agus an úsáid as ábhair nua – i dtéarmaí dearaidh agus in úsáid comhdhúile atá in-bhithmhillte, inmhúirínithe agus mar sin de – san earnáil láimhseála agus pacála táirgí úra den tionscal agraibhia. Ina theannta sin, tá údar leis na méaduithe iarrtha ar acmhainn coimeádán indeimhnithe do shiocairí dearga lena dtomhailt agus lena bpróiseáil, leis an ngá le dramhaíl a laghdú agus costais iompair agus lóistíochta a laghdú, go háirithe maidir le táirgí atá curtha in áirithe le haghaidh tuilleadh próiseála (táirgí nuabhainte agus táirgí cócaráilte fuaraithe). Cuireadh an ceanglas leis maidir leis an pacáistiú táirge atá le díol le custaiméirí deiridh a shéalú leis an aidhm tionscnamh an táirge a ráthú agus é a dhéanamh soiléir má rinneadh crioscaíl leis. Laghdaítear mar thoradh ar mhórdhíoltóirí ag baint úsáid as cliathbhoscaí in-athúsáidte den chuid is mó anois (IFCO, STECO, etc.) ar an méid pacáistíochta aonúsáide, is gá freisin dá bharr sin, go mbeadh an fhéidearthacht ann freisin chun an séala a bhriseadh agus na siocairí dearga a bhaint de na cliathbhoscaí d’fhonn iad a dhíol scaoilte leis an tomhaltóir deiridh. Ní gá coimeádáin “Radicchio di Verona” a bhfuil TGFC acu le haghaidh próiseála a shéalú toisc go ndéanfar an táirge atá iontu a phróiseáil tuilleadh agus ansin déanfar é a phacáistiú i gcomhréir leis na rialacha. Faoi dheireadh, ar na cúiseanna go léir a tugadh roimhe seo, níl sé indéanta a thuilleadh a cheangal go socrófaí an táirge i gciseal amháin agus ba ghá an riail sin a bhaint. Rinneadh na hathruithe sin freisin ar an dara habairt den chéad mhír, ar an liosta a leanann an mhír sin, agus ar an dara mír de phointe 3.6 den doiciméad aonair.

— Scriosadh na téarmaí “meáchan” agus “dáta éaga” ón tríú mír d’Airteagal 8. I gcomhréir le reachtaíocht an Aontais maidir le torthaí agus glasraí úra (amhail “Radicchio di Verona” a bhfuil TGFC acu), ní mheastar go bhfuil sé riachtanach go mbeidh sé de cheangal fós go n-áireofaí ar lipéid an meáchan agus an dáta éaga i gcónaí, toisc go n-athraíonn úsáid na sonraí sin de réir chineál an phacáistithe, de bhun Rialachán (AE) Uimh. 1169/2011 agus na hiarscríbhinní a ghabhann leis. Rinneadh na hathruithe sin freisin ar an gcéad mhír de phointe 3.7 den doiciméad aonair.

— Maidir leis an dara habairt den cheathrú mír d’Airteagal 8: Ag brath ar cé acu de na cineálacha pacáistithe thuasluaite a úsáidtear, is féidir an lógó – a thaispeántar thíos le cóid Pantoin na ndathanna atá le húsáid – a bheith ar cheann de na méideanna seo a leanas: — 28 mm x 21 mm — 60 mm x 48 mm — 105 mm x 85 mm — 150 mm x 120 mm leasaíodh é le go léifear é mar a leanas: Ní mór don lógó - a thaispeántar thíos le cóid Pantoin na ndathanna atá le húsáid - a bheith de mhéid 28 mm x 21 mm ar a laghad. I bhfianaise chastacht ghrafach an lógó, glacadh an cinneadh na formáidí éagsúla a bunaíodh roimhe sin a scriosadh agus gan ach íosmhéid a shonrú chun a infheictheacht a áirithiú, go háirithe agus iad clóite ar chineálacha áirithe pacáistithe.

Eile

Comhlacht rialúcháin

— Cuireadh an méid seo a leanas in ionad Airteagail 7: Tá comhlíonadh na sonraíochta táirge le seiceáil ag comhlacht rialúcháin de réir Airteagail 36 agus Airteagail 37 de Rialachán (CE) Uimh. 1151/2012 ón gComhairle. Is iad a leanas sonraí an chomhlachta rialúcháin sin: CSQA Certificazioni s.r.l., Via San Gaetano n. 74, 36016 Thiene (VI), an Iodáil; teil. +39 445313011; facs +39 445313070; r-phost: csqa@csqa.it; r-phost deimhnithe: csqa@legalmail.it. Is éard atá sa leasú sin na tagairtí do reachtaíocht a nuashonrú agus an comhlacht rialúcháin atá freagrach as seiceálacha a ainmniú.

DOICIMÉAD AONAIR

“RADICCHIO DI VERONA”

Uimh. AE: PGI-IT-0670-AM01 - 30 Meitheamh 2021

STFC ( ) TGFC (X )

1. Ainm(necha) [stfc nó tgfc]

“Radicchio di Verona”

2. Ballstát nó tríú tír

An Iodáil

3. Cur síos ar an táirge talmhaíochta nó bia-ábhar

3.1. An cineál táirge

Aicme 1.6 – Torthaí, glasraí agus gránaigh úra nó phróiseáilte

3.2. Tuairisc ar an táirge lena bhfuil feidhm ag an ainm in (1)

Léiríonn “Radicchio di Verona” a bhfuil TGFC acu siocairí dearga den chineál “Rossa di Verona”, tipo precoce [cineál luath] nó tipo tardivo [cineál déanach], den speiceas intybus den ghéineas Cichorium ón gcine Compositae.

Tá duilleoga iomlána, neamhghasánacha ar phlandaí “Radicchio di Verona” a bhfuil TGFC acu agus imill réidhe, gan bhriseadh orthu a lúbann isteach ag an mbarr. Le cabhair ó theochtaí ísle an gheimhridh, tagann an dath dúdhearg tipiciúil ar na duilleoga agus, nuair a bhíonn siad i gciseal dlúth lena chéile, tugtar an dlúthchruth croí tipiciúil don cheann. Tá meánfhéith na nduilleog an-fhorbartha agus dath bán orthu.

Is ann do “Radicchio di Verona” den chineál tipo precoce [cineál luath] agus den chineál tipo tardivo [cineál déanach]. Is iad a leanas na saintréithe a bhaineann leo:

— tipo precoce: meánn an ceann 150-300 gram, tarlaíonn an churaíocht idir an 1 Iúil agus an 31 Iúil agus tosaíonn an bhaint ar an 15 Nollaig, agus ní mó ná 13 tonna an t-aschur in aghaidh an heicteáir den táirge deiridh;

— tipo tardivo: meánn an ceann 50-300 gram, tarlaíonn an churaíocht idir an 21 Iúil agus an 31 Lúnasaa agus tosaíonn an bhaint ar an 15 Nollaig, agus ní mó ná 11 tonna an t-aschur in aghaidh an heicteáir den táirge deiridh; féadtar é a bhaint le cuid den tsocfhréamh fós ceangailte leis agus caithfear céim eile a dhéanamh tar éis é a bhaint: an próiseas fórsála-bánaithe ina bhfaigheann na duilleoga a mbrisce thipiciúil agus a mblas beagán searbh lena linn.

Nuair a scaoiltear lena thomhailt é, ní mór “Radicchio di Verona” a bhfuil TGFC acu, chomh maith leis na tréithe tipiciúla thuas, a bheith bearrtha go beacht agus go cúramach, leis an gceann agus an tsocfhréamh (más ann di) néata agus nite, agus a bheith aonfhoirmeach i dtéarmaí mhéid agus fhad na gceann agus aon chuid bheag den tsocfhréamh atá fós ceangailte leis an gceann. Ba chóir go mbeadh cuma dhlúth ar an gceann agus go mbeadh sé daingean ag an mbarr agus cruth éilipseach air, le struchtúr féitheacha duilleog an-soiléir agus oscailte. Bíonn dath dúdhearg ar na duilleoga agus ní bhíonn siad breac. Bíonn dath mheánfhéith na nduilleog bán ar fad anuas go dtí an bonn. Caithfidh na cinn a bheith slán, ceart (eisiatar táirgí a mbíonn tionchar ag lobhadh nó meath orthu ionas go mbeidh siad mí-oiriúnach lena dtomhailt), cuma úr orthu, a bheith saor ó lotnaidí agus ó dhamáiste a dhéanann lotnaidí, saor ó thaise sheachtrach neamhghnách agus saor ó aon bholadh agus/nó blas coimhthíoch.

Is féidir siocairí dearga “Tipo tardivo” a dhíol le cuid bheag (nach mó ná 4 cm ar fhad) ach cuid infheicthe den tsocfhréamh ceangailte leo, a bhfuil a trastomhas i gcomhréir le méid an chinn féin.

Is féidir “Radicchio di Verona” a chur i láthair mar tháirgí nuabhainte.

3.3. Beatha (do tháirgí de bhunadh ainmhíoch amháin) agus amhábhair (do tháirgí próiseáilte amháin)

—

3.4. Céimeanna sonracha an táirgthe a chaithfear a dhéanamh sa limistéar geografach sainithe

Caithfear cur/athphlandú, baint, fórsáil-bánú, bearradh agus níochán a dhéanamh sa limistéar táirgthe a shainítear i bpointe 4.

3.5. Rialacha sonracha maidir le sliseadh, grátáil, pacáistiú, etc. an táirge dá dtagraíonn an t-ainm cláraithe

Ní mór “Radicchio di Verona” a bhfuil TGFC acu a phacáil sa limistéar sainithe, ós rud é go bhféadfadh ceann nach bhfuil chomh dlúth agus ar mó seans go sleabhacfadh sé a bheith ann mar thoradh ar iompar agus láimhseáil iomarcach, rud a bhainfeadh an bonn de cháilíocht an táirge.

Ní mór “Radicchio di Verona” a bhfuil TGFC acu a mhargú i gcoimeádáin oiriúnacha de ghrád bia suas le huasmheáchan pacáiste de 10 kg.

Ní mór gach coimeádán a dhúnadh le séala crioscaíldíonach.

Le haghaidh miondíola, féadfar an séala ar phacáistí a bhfuil glanmheáchan os cionn 2 kg acu a bhriseadh agus cinn na siocairí dearga a bhaint den choimeádán lena ndíol mar shiocairí dearga scaoilte le tomhaltóirí deiridh.

Is féidir táirge atá le próiseáil a mhargú i gcoimeádáin oiriúnacha suas le huasmheáchan glan 250 kg an ceann.

Tar éis na n-oibríochtaí pacála thuas, is féidir “Radicchio di Verona” a bhfuil TGFC acu a phróiseáil mar tháirge nuabhainte. Níl an phróiseáil sin teoranta don limistéar táirgthe.

3.6. Rialacha sonracha maidir le lipéadú an táirge dá dtagraíonn an t-ainm cláraithe

Ar an bpacáistiú ní mór ainm, ainm gnó agus seoladh an phacálaí, an dáta agus áit an phacáistithe, agus gach faisnéis eile a cheanglaítear faoi reachtaíocht náisiúnta nó AE, a lua go soiléir agus go soléite.

Tá an lógó comhdhéanta de thrí chroí “Radicchio di Verona”, mar aon le línte agus stríoc ghorm a léiríonn Verona Arena agus abhainn Adige, chun a thionscnamh geografach a léiriú.

Ní fhéadfaidh an t-ainm “Radicchio di Verona” a bhfuil TGFC acu a bheith cáilithe ar bhealach ar bith nach ndéantar foráil dó sa doiciméad aonair sin. Is féidir tagairt a dhéanamh d’ainm na feirme inar fhás an táirge agus dá suíomh. Is féidir lógó a shainaithníonn an gnó a úsáid freisin.

Ní mór na focail “Radicchio di Verona” IGP a thaispeáint i gcarachtair atá i bhfad níos mó ná iad siúd a úsáidtear le haghaidh aon fhaisnéis eile.

4. Sainmhíniú acomhair ar an limistéar geografach

Déantar “Radicchio di Verona” a bhfuil TGFC acu a tháirgeadh sna bardais a leanas, iad uile laistigh de réigiún Veneto:

Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d’Adige, Pressana, Villa Bartolomea, Castagnaro, Terrazzo, Boschi S. Anna, Angiari agus Bonavigo i gcúige Verona;

Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino agus San Germano dei Berici i gcúige Vicenza;

Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d’Adige, Lozzo Atestino agus Urbana i gcúige Padua.

5. Nasc leis an limistéar geografach

Tá ithreacha gainmheacha sa limistéar ina bhfástar “Radicchio di Verona” a bhfuil TGFC acu, atá saibhir in ábhar orgánach agus atá domhain, draenáilte go maith, fionnuar agus torthúil. Tá an aeráid, atá fabhrach go háirithe don táirgeadh, ilchríochach agus samhraí a bhíonn an-te, meirbh agus geimhrí a bhíonn fuar, ceomhar. Tá an raon teochta bliantúil leathan, cé gur teoranta an bháisteach, a dtiteann a dáileadh go maith i rith na bliana.

Is iad na tréithe sainiúla a idirdhealaíonn “Radicchio di Verona” a bhfuil TGFC acu ó tháirgí eile sa chatagóir táirgí céanna ná na duilleoga air atá an-bhriosc, an dath dúdhearg orthu agus an blas atá beagán searbh.

Tá cáil fhadbhunaithe agus sheanbhunaithe ar “Radicchio di Verona” a bhfuil TGFC acu. Fásadh é ar bhonn tráchtála den chéad uair i dtús an 20ú haois, in ainneoin gur fásadh é in broli (gairdíní cistine) ó dheireadh an 18ú haois. Tá sé le feiceáil i suirbhé talmhaíochta Jaccini in 1882 (Imleabhar 5, cuid I). Fásadh é ar mhachairí arda chúige Verona, idir sraitheanna de chrainn torthaí agus fíniúnacha. Luaitear “Radicchio di Verona” i Monografia della provincia di Verona ag an gcinnire ríoga Cunta Luigi Sormano Moretti (Flórans, 1911).

Déanann Giovanni Rorato, in Cucina Veneta (1980), cur síos ar na siocairí dearga sin amhail iad a bheith: “...cosúil le bláthanna ar an mbord. Níl aon amhras ach go bhfuil Veneto ina áit idéalach do shiocairí dearga mar is barr ionúin é ansin leis na cianta, cé nár thosaigh saothrú speisialaithe agus roghnach air go dtí deireadh an 19ú haois. Sa lá atá inniu ann, i réigiún Veneto, tá go leor cineálacha éagsúla siocairí dearga ann mar thoradh ar an roghnú: Treviso radicchio dearg, Castelfranc radicchio breac, Chioggia radicchio, Verona radicchio (atá dearg freisin) agus, ar deireadh, Lusia radicchio breac ó Polesine…”.

Tá cáil gan chonspóid ar “Radicchio di Verona”, ar mó ar fad an cháil mar gheall ar a n-úsáid mar phríomh-chomhábhar i go leor miasa traidisiúnta Veneto (uibheagán siocairí dearga, cappelletti cnó capaill in anlann gallchnó agus siocairí dearga, fagottini siocairí dearga, etc.).

Gan amhras tá baint ag an dlúthcheann a bhíonn orthu, ag na duilleoga briosca agus ag an mblas sainiúil, beagáinín searbh le timpeallacht a limistéir táirgthe. Is iad aeráid na mór-roinne, teochtaí ísle an gheimhridh agus nádúr na n-ithreacha gainmheacha, atá saibhir in ábhar orgánach, agus atá domhain, draenáilte go maith, fionnuar agus torthúil, is cúis leis na tréithe orgánaileipteacha sin.

Tá cáil bainte amach maidir le “Radicchio di Verona” ag obair na nglúnta fada de dhaoine áitiúla, chomh maith lena gcuid scileanna agus seiftiúlacht, agus cuardach agus cur i bhfeidhm leanúnach modhanna saothraithe traidisiúnta agus sainiúla, agus fianaise ar a rian sin le sonrú ina litríocht talmhaíochta agus eolaíochta ar leith agus é sin aitheanta ar bhonn tráchtála.

Tagairt d’fhoilsiú na sonraíochta

(an dara fomhír d’Airteagal 6(1) den Rialachán seo)

Tá téacs iomlán na sonraíochta táirge ar fáil ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

nó mar mhalairt air sin:

trí dhul go díreach chuig leathanach baile Bheartas na hAireachta Talmhaíochta, Bia agus Foraoiseachta (www.politicheagricole.it) agus cliceáil ar “Qualità” (ag barr na láimhe deise den scáileán), ansin ar “Prodotti DOP IGP STG” (ar taobh na láimhe clé den scáileán) agus ar deireadh ar “Disciplinari di Produzione all’esame dell’UE”.

(1) IO L 343, 14.12.2012, lch. 1.